ครึ่งบ่ายไม้สั้น – บล.คันทรี่กรุ๊ป
บริษัทหลักทรัพย์ คันทรี่กรุ๊ป สรุปทิศทางและแนวโน้มตลาดบ่ายนี้
13 ก.ค. 2558

สรุปตลาดภาคเช้า
ตลาดภาคเช้าแกว่งตัวในกรอบแคบ เนืองจากยังได้รับแรงกดดันจากปัญหาเศรษฐกิจต่างประเทศอยู่ แต่มีการ Rebound ขึ้นมาของหุ้นกลุ่ม Bank ส่งผลให้ปิดตลาดเช้าสามารถบวกเพิ่มขึ้นมาได้ 1.51 จุด มาอยู่ที่ 1486.41 จุด ภายใต้ปริมาณการซื้อขายที่เบาบางเพียง 1.26 หมื่นลบ. โดยนักลงทุนยังคงชะลอการลงทุน และจับตาแนวทางการเจรจาเพื่อแก้ปัญหาหนี้กรีซ 
 
แนวโน้ม ภาคบ่าย
ประเมินดัชนีมีโอกาสแกว่งตัวในกรอบแคบเหมือนในช่วงเช้า เนื่องจากยังขาดปัจจัยบวกใหม่ๆ อีกทั้งการเจรจาหนี้กรีซ มีการขยายกรอบระยะเวลาออกไปอีก 3 วัน (ครบกำหนด 15 ก.ค.) ดังนั้น SET จึงยังค่อนข้างผันผวนต่อไปจนถึงช่วงกลางสัปดาห์ สำหรับคำแนะนำระยะสั้นให้เก็งกำไรรายตัวเป็นหลัก โดยเลือกกลุ่มที่มีประเด็นบวก เช่น พลังงานทดแทน และ รับเหมา  
 
วิเคราะห์ทางเทคนิค
UWC ราคาปิด 0.70 บาท
แนวรับ 0.68 บาท           แนวต้าน  0.76 บาท
กราฟ UWC แกว่งตัวในรอบ 0.68-0.76 จุด โดย RSI ไต่ระดับสูงขึ้นเป็น Bullish pattern ซึ่งจะผลักดันราคาหุ้นให้เดินหน้ามากกว่าถอยลง  ดังนั้นการที่ราคาอยู่ใกล้เส้นแนวรับจึงเป็นโอกาสเข้าสะสม  โดยมีแนวต้านสำคัญ 0.76 บาท หากผ่านได้จะไม่ลงอีกแล้ว  แนะนำซื้อ
 
เด็กแนว
SC  กลุ่มอสังหาเริ่มตั้งตัวกันได้แล้ว  หลังจากที่ราคาลงจนอ่วม อีกทั้งผลประกอบการ Q2 ที่จะประกาศออกมาถือว่ามีการเติบโตดี   นอกจากนี้ราคาหุ้นที่ลงต่ำ จนทำให้ค่าเฉลี่ย PE เหลือเพียง 8 เท่า จึงถือว่าหุ้นอสังหานั้นราคาถูกเกินไป ใครอยากจะสะสมลุ้นผลประกอบการก็เหมาะเจาะเนื่องจากราคาแถวนี้ค่อนข้างถูก สำหรับ SC กำไรใน Q2 นี้จะเติบโตแรง และน่าจะเป็นบริษัทที่กำไรโดดเด่นกว่าใครในกลุ่มซะด้วยซ้ำ  โดยมีเป้าหมายพื้นฐานที่ 4.26 บาท ขณะที่กราฟกำลังฟอร์มตัวเป็น W-shape ส่งสัญญาณ buy signal แล้ว  ใครมัวแต่รอจะได้ของแพงนะขอบอก  รอบนี้ SC เขามาแรงจีจีนะ
SOLAR ราคาหุ้นลงแรงมากเมื่อปลายสัปดาห์ก่อน ผลจากข่าวที่ออกมาทำนองว่า คณะกรรมการนโยบายพลังงานแห่งชาติจะพิจารณาให้มีการเลื่อนการรับซื้อไฟจากโครงการโรงไฟฟ้าแสงอาทิตย์   ออกไปอีก 1 ปี จากเดิมที่กำหนดว่าจะเริ่มรับซื้อไฟตั้งแต่  มิ.ย 59  จะเลื่อนไปเป็น มิ.ย 60  ถ้าเป็นเช่นนั้นจริง ผู้ขายแผงอย่าง SOLAR ก็จะขายได้ช้าลง  ผู้ที่กำลังสร้างโรงไฟฟ้า ก็ต้องรอการรับรู้รายได้ช้าไปอีก 1 ปี ส่งผลให้หุ้นกลุ่มนี้ไหลลงถ้วนหน้า ขณะที่ SOLAR เองตั้งเป้าจะทำ Solar farm ขนาด 200 MW ก็จะกระทบรายได้ในปี 59-60 นั่นเอง แต่จากข้อเท็จจริง นั้น การจะเลื่อนออกไปอีก 1 ปีทำได้ยาก เพราะมีการประกาศในราชกิจจานุเบกษาไปแล้ว หากจะแก้ไขก็ต้องเสนอ ครม. เพื่อพิจารณาซึ่งก็ไม่ง่ายเช่นกัน ดังนั้นเรื่องนี้จึงไม่น่าเกิดขึ้น ราคาหุ้น SOLAR ที่ร่วงแรงถึงระดับ Oversold ตรงนี้มีโอกาสดีดกลับไปฐานเดิมแถว 17 บาท ใครเล็งหุ้นตัวนี้อยู่เด็กแนวว่าเข้าไปเก็บติดไม้ติดมือไว้ก็ดีเนอะ เพราะโซล่าตรอน เป็นผู้ผลิตแผงรายใหญ่ในภูมิภาค และอยู่ในระหว่างขยายกำลังการผลิตแผงเป็น 200 MW ดังนั้นแค่ออเดอร์จากต่างประเทศก็ไม่พออยู่แล้ว ยังไงก็ขายได้เกลี้ยง งานนี้แนะนำว่าสะสมกันดีกว่า